་པ་ཕེབས་པ་ལ། ས་སྐྱ་བཀའ་འབུམ་ཡོངས་རྫོགས་ཀྱི་ལུང་། ཚེ་དབང་ཚེ་ཁྲིད་སོགས་བཀའ་ཆོས་མང་དུ་གནང་། དེ་ནས་གཏིང་སྐྱེས་ནས་ས་སྐྱོང་ངག་དབང་རྣམ་རྒྱལ་ཡབ་སྲས་ཀྱིས་སྤྱན་དྲངས། མཁར་ཆེན་དུ་ཕེབས། སྡེ་པ་ཡབ་སྲས་རྣམས་ལ་ཚེ་དབང་ལྷ་དགུ། གྲུབ་རྒྱལ་མའི་ཚེ་དབང་བརྒྱ་རྩ་ཚེ་ཁྲིད། གཞན་ཡང་སྒྲོལ་མ་དཀར་སྔོ། འཇམ་དབྱངས་དཀར་སེར་མགོན་པོའི་རྗེས་གནང་སོགས་དང་། བྱིངས་རྣམས་ལ་ཡང་འདོད་ཆོས་དཔག་མེད་སྩལ་ནས་ཚུར་ཕེབས་ཏེ། བྱམས་གླིང་དཔལ་རྩེ། གདོང་དགའ་རྣམས་སུ་རིམ་པས་ཕེབས་ཤིང་སོ་སོའི་འདོད་ཆོས་རྣམས་གནང་ནས་ཇོ་ནང་དུ་ཕེབས། དེར་རྗེ་དབོན་རིན་པོ་ཆེ་ཡང་གློ་བོ་ནས་ཕེབས་ཏེ། རྗེ་དབོན་དང་། ཚ་རོང་གྲགས་པ་བློ་གྲོས་སོགས་དྲག་བསྡུས་ལ་ཤངས་ཆོས་རྒྱས་པར་གནང་སྟེ། རྩ་བ་ནི་གུའི་ཆོས་དྲུགསྡོང་པོ་ཕྱག་རྒྱ་ཆེན་པོ། ཡལ་ག་ལམ་འཁྱེར་རྣམ་གསུམ། མེ་ཏོག་མཁའ་སྤྱོད་དཀར་དམར། འབྲས་བུ་འཆི་མེད་འཆུག་མེད་རྣམས་ཀྱི་ཁྲིད་དང་ལུང་། གཞུང་བཀའ་ཉེར་ལྔ་དང་འབྲེལ་བར་གནང་། དེར་བདག་གིས་ཀྱང་མཇལ་བར་སླེབས་ཏེ། མགོན་པོའི་རྗེས་གནང་སོགས་ཐོབ། སྨོན་གྲོར་ཕེབས་པའི་ཕྱག་ཕྱིར་བདག་ཀྱང་དཀྲིས་པའི་ཚེ་དབང་སོགས་གནང་། སླར་བདག་གིས་ཀྱང་ངམ་རིང་གི་གྲྭ་སྐོར་འཁོར་ནས་སྨོན་གྲོ་དང་ཇོ་ནང་སོགས་སུ་ཚེ་དབང་བརྒྱ་རྩ། ཚེ་ཁྲིད་ཚེ་དཔག་མེད་ལྷ་བཅུ་བདུན་མའི་དབང་སོགས་དབང་ལུང་ཁྲིད་མང་བར་ཐོབ་ཅིང་། ཐུགས་རྗེ་ཆེན་པོས་བརྩེ་བར་བསྐྱང་། ཡང་སྐབས་ཤིག་ཇོ་ནང་དབྱར་ཆོས་ལ་དུས་འཁོར་སྙན་བརྒྱུད་ཀྱི་ཁྲིད་གནང་ཞིང་། ལོ་ཕུ་གདན་ས་བ་སོགས་ལ་ཡང་ཁྲིད་བརྒྱ་མང་བར་གནང་། དེ་ནས་ལྷ་རྩེར་སྤྱན་དྲངས་ནས་བྱང་པ་བདག་པོ་ནམ་མཁའ་རྒྱལ་པོ་སྟེང་ཞལ་ལ། ཚེ་དཔག་མེད་ལྷ་དགུ་མའི་དབང་དང་། གྲུབ་རྒྱལ་མའི་ཚེ་དབང་བརྒྱ་རྩ་ཁྲིད་བཅས་གནང་། སླར་ཇོ་ནང་དུ་དུས་ཚིགས་ཀྱི་དགུན་ཁྲིད། བྱ་གཤོངས་མཁན་ཆེན་པ་སོགས་ལ་གསུང་ཆོས་མང་བར་གནང་། དགུན་ཁྲིད་གྲོལ་ནས་ཆོས་ལུང་དུ་དུས་ཆེན་ལ་ཕེབས། རྗེ་བཙུན་མཆོག་གི་སྤྲུལ་སྐུ་མཇལ། ཚེ་དབང་ལྷ་དགུ་སོགས་འབུལ་བ་གནང་། རྗེ་རྡོ་རིང་རིན་པོ་ཆེ་དང་བཀའ་ཆོས་འབུལ་རེས་གནང་། དགུན་ཁྲིད་གྲོལ་ནས་ཆོས་ལུང་། སྨོན་གྲོར་བཀའ་ཆོས་ཐོགས་མ་གནང་ནས་ཇོ་ནང་དུ་ཕེབས། ས་སྐྱ་གོང་མ་རྡོ་རྗེ་འཆང་མུས་ཆེན་རྗེ་བཙུན་ཐམས་ཅད་མཁྱེན་པ་སོགས་བླ་མ་གོང་མ་རྣམས་ཀྱི་བདུད་རྩིའི་རིལ་བུ་མ་ལྟ་གནང་ནས། ཡི་དམ་ཀྱཻ་རྡོ་རྗེ་ལ་བརྟེན་ནས་བདུད་རྩི་རིལ་བུ་ཕྱག་ལེན་བཞིན་དུ་བསྒྲུབ་པ་གནང་ནས། ལྡེ་གུའི་སྐབས་ནས་དྲི་བཟང་རྒྱང་རིང་པོར་ཚོར་བ་དང་། རིལ་བུ་འཕེལ་ཤིན་ཏུ་ཆེ་བ་བྱུང་ནས། བྱང་སྟག་ལུང་ངམ་རིང་། གཏིང་སྐྱེས་སོགས་གནང་འོས་རྣམས་སུ་གནང་། དེ་ནས་ངེད་རང་ཁམས་བཟང་སྐབས་ཇོ་ནང་གི་གདན་ས་འདི་མཆོག་གི་སྤྲུལ་པའི་སྐུར་འབུལ་ཐུབ་པ་ཞིག་ཅི་ནས་ཀྱང་བྱེད་གསུངས། ངམ་རིང་སྟེང་ཞལ་དུ་ཞུ་བ་གནང་བས་ཁྲོལ་དཀའ་བ་བྱུང་ན་ཡང་། འབུལ་ཆས་གང་དྲག་དང་བཅས་ནན་སྐྱེད་ཞུ་བ་གནང་བས་ཁྲོལ་ནས་ཕེབས་བསུ་གཟབས་མ་དང་བཅས་གདན་དྲངས། བཟང་སྐར་དགེ་བ་ལ་ཁྲི་ཐོག་ཏུ་ཕེབས། ཤིས་བརྗོད་ཀྱི་མེ་ཏོག་འབུལ་བ་དང་མཉམ་དུ་སྐུ་གསུང་ཐུགས་ཀྱི་རྟེེན། དབང་རྫས་རོལ་མོའི་རིགས། ཇ་གོས་དར། གསེར་དངུལ། བྱུ་རུ་སྤོས་ཤེལ་རས་ཆ་སོགས་སྐུ་ཆས་གང་ཡོད་སྤྲུག་པའི་འབུལ་བ་རྒྱ་ཆེར་གནང་། དེར་ཞག་ཉི་ཤུ་སྐོར་བཞུགས་པར་ཞབས་ཏོག་གང་ཟབ་དང་། བཀའ་ཆོས་སྦྱོར་དྲུག་གི་ཁྲིད། བརྒྱུད་པའི་རྣམ་ཐར། འགྲེལ་ཆེན་དྲི་མེད་འོད་ཀྱི་ལུང་། ནི་གུའི་མགྱོགས་ཁྲིད་སོགས་འབུལ་པ་གནང་། དེ་ནས་རྗེ་དབོན་དྲུང་མངའ་རིས་ལ་རྫོངས་ལྟར་མཛད་དོ། ། ཆོས་དང་ཟང་ཟིང་གི་གནང་སྦྱིན་མང་དུ་གནང་ངོ་། །
ཟུང་འཇུག་སྒོམ་པའི་གོམ་སྟབས་གཅིག་ཉིད་ཀྱིས། །བཅུ་གསུམ་ས་ཡི་ཐེམ་སྐས་ངེས་བགྲོད་ནས། །བདེ་ཆེན་འཁོར་ལོ་སྡོམ་པ་རྒྱལ་སྲིད་ལ། །དབང་བསྒྱུར་དེ་ཚེ་སྒྲིབ་པའི་སྟོབས་ལྡན་བཅོམ། །གང་ལ་ས་གསུམ་མཁའ་འགྲོས་ག་མ་ཀའི། །དབྱངས་དང་ལྷན་ཅིག་བདུད་རྩིས་མཆོད་པར་བྱས། །དད་པའི་བློ་ཅན་ཡིད་སྐྱེས་རྣམ་མང་གིས། །གཞལ་བར་དཀའ་བའི་ཟང་ཟིང་དངོས་པོས་ཀྱང་། ། གང་དང་འབྲེལ་བས་སྲིད་མཐར་བདེ་བའི་རྒྱུན། །སྐྱེད་བྱེད་བདུད་རྩིའི་བུམ་པ་ཆེས་འཕྱུར་བ། །མདུན་དུ་རྒྱུ་ཡང་དོན་གཉེར་མེད་པ་ཡི། །སྐྱེ་བོ་འགའ་དང་འགའ་ཡང་བྱུང་བར་གྱུར། །རྣམ་པར་རྟོག་པ་མེད་བཞིན་རེས་བྲལ་ལ། །གང་འདོད་བསམ་པར་མཐུན་པའི་མཆོད་སྦྱིན་ཆེ། །སྤྲོ་བ་དཔག་བསམ་ཤིང་དང་མཚུངས་བསམ་ཡང་། །དེ་ནི་སེམས་མེད་ཁྱེད་ཐུགས་རྣམ་ཀུན་མཁྱེན། །ཡོན་ཏན་གྱིས་ལྕི་བླ་མའི་ཞབས་པད་ཟུངས། །འདེགས་ལ་ཁྱབ་འཇུག་སྟོབས་ཀྱང་ཕམ་བགྱིད་པས། །ནོར་བཟང་སེམས་དཔའ་ཆེ་དང་ནཱ་རོ་པའི། །བླ་མར་མོས་པ་དག་ཀྱང་ཟིལ་གྱིས་མནན། །གདམས་ངག་བདུད་རྩིའི་བཅུད་ཀྱིས་སྙིང་མྱོས་པའི། །གྲུབ་པའི་གར་གྱིས་ཞིང་འདི་བཀང་བ་ན། །གྲུབ་དབང་གཞན་གྱིས་གོ་སྐབས་ཐོབ་མིན་ཞེས། །དག་པའི་ཞིང་ཁམས་གཞན་དུ་བཞུད་པ་བཞིན། །རིན་ཆེན་དུ་མ་ལས་གྲུབ་མཚན་དཔེའི་གཟུགས། །དེ་ལ་གང་ཐུགས་ཡེ་ཤེས་རྗེས་ཞུགས་པས། །དེ་དང་མཚུངས་པར་རྒྱལ་བའི་ཡེ་ཤེས་ཀུན། །འདུས་པ་ལྷ་མིའི་མཆོད་གནས་མཆོག་ཏུ་གྱུར། །ལྷ་ལྡན་གཙུག་ལག་ཁང་ན་ཟས་གཙང་སྲས། ། རྗེས་མཚོན་སྐུ་དེ་འགྲན་ཟླ་མེད་སྙམ་པའི། ཁེངས་པ་གཞིལ་ཕྱིར་བྱོན་པ་ཡིན་ནོ་ཞེས། །ཅུང་ཟད་འཛུམ་པའི་ཚུལ་གྱིས་བཞུགས་པ་སྙམ། །དེ་ནས་མྱོས་བྱེད་ཅེས་པ་ཤིང་མོ་ལུག་གི་ལོ་རྗེ་ཉིད་དགུང་ལོ་བརྒྱད་ཅུ་རྩ་གསུམ་བཞེས་པའི་ཧོར་ཟླ་གཉིས་པའི་ནང་དུ་སྐུ་གྲིབ་ལ་བརྟེན་པའི་ཅུང་ཟད་སྐུ་ཁམས་བསྙེལ་བ་བྱུང་ཡང་། སྐུ་རིམས་དང་ལྷ་རྗེ་གསོལ་སྨན་གྱི་འཕྲོད་བསྟེན་ཕུལ་བས་ཞག་ཤས་ནས་སྐུ་ཁམས་བདེ་བར་གྱུར། དེ་ནས་ཉིན་གཅིག་ཉི་མ་ཕྱེད་ཡོལ་ཙམ་ལ། ཁར་སང་ནས་ཁྱེད་རྣམས་ཀྱིས་རྗེ་རྡོ་རིང་པ་ཞིང་བརྗེས་པ་ངེད་ལ་གསང་འདུག་པས། ད་ལྟ་རང་འདིར་སྒྲུབ་སྡེ་ལ་མང་ཇ། སྐུ་འབུམ་ལྷ་ཁང་སོ་སོར་དཀར་མེ་སྙན་དར་ཕུལ། ཆོས་ལུང་བྱང་རྩེར་དངུལ་གདུང་རིན་པོ་ཆེར་མཆོད་རྫས་ན་བཟའ། མང་ཇ་སོགས་ཐོངས་གསུངས་ནས། ཕྱག་གཡོག་རྣམས་ཀྱིས་དེ་རྣམས་འཕྲལ་དུ་བསྒྲུབས། དེར་བླ་མ་མཆོད་པ་རྒྱས་པ་རེ་མཛད་མཚམས། ངེད་རྒན་པོ་རྣམས་དུས་གཅིག་ལ་འགྲོ་རན་གསུངས་པ་བྱུང་ནས། ཡང་སྐུ་ཁམས་མི་བདེ་བའི་ཚུལ་སྟོན་པ་གནང་། ཧོར་ཟླ་གསུམ་པའི་ཉེར་བདུན་གྱི་སྔ་དྲོ། ད་ནངས་ཐོ་རངས་སུ་རྗེ་བཙུན་ཐམས་ཅད་མཁྱེན་པའི་སྐུའི་སྣང་བ་བྱུང་གསུངས། དེ་ནས་ཐུགས་དམ་གྱི་རིམ་པ་རྣམས་མཛད་རྗེས་མཐར་ནི་གུའི་འཕོ་བ་གནང་སྟེ། གཟིམ་ཆུང་འགག་ན་ཡོད་པ་རྣམས་ཀྱིས་ཐག་ཅེས་པའི་སྒྲ་བྱུང་མ་ཐག་ནང་དུ་ཕྱིན་དུས། ཞལ་རས་ཟིལ་པ་ཁྲོམ་མེ་བ་དང་དབུ་གཙུག་འཕར་ཞིང་རླངས་འཚུབ་ཡོད་པ་མཐོང་ཞིང་། མཁའ་སྤྱོད་དུ་གཤེགས་སོ། །དེ་མ་ཐག་ནམ་མཁའ་གཡའ་དགམེ་ཏོག་གི་ཆར་བབས། རོལ་མོའི་སྒྲ་དབྱངས་གྲགས་པ་ཕལ་ཆེར་བས་ཚོར། དེར་ཆོས་ལུང་སྒྲུབ་སྡེའི་དྲག་པ་རྣམས་དང་། ཇོ་ནང་ཉིད་ཀྱི་གྲུབ་སྡེའི་དྲག་པ་རྣམས་ཀྱིས་སྐུ་གདུང་སྐུ་གཞོགས་སུ་རྡོ་རྗེ་རྣལ་འབྱོར་མའི་སྒྲུབ་མཆོད་བྱས་ཤིང་། རྗེ་བཙུན་མཆོག་གི་སྤྲུལ་པའི་སྐུ་བསམ་སྡིངས་སུ་བཞུགས་པ་མྱུར་ཤད་དུ་སྤྱན་འདྲེན་བཏང་ནས་སྤྱན་འདྲོངས། ཆོས་ལུང་། ཇོ་ནང་། ངོར་པ། བདེ་ཆེན་པ། བྲག་རམ་པ་སོགས་ཆོས་སྡེ་མང་པོ་ཕེབས་ཏེ། དཀྱིལ་འཁོར་མང་པོ་ཞལ་ཕྱེས་ནས་ཞག་མང་པོའི་བར་དུ་སྒྲུབ་མཆོད་རྒྱས་པར་མཛད། དེ་མཐུན་གསེར་མདོག་ཅན་སོགས་དབུས་གཙང་གི་ཆོས་གྲྭ་དང་། ཐུབ་བསྟན་དར་རྒྱས་གླིང་སོགས་མངའ་རིས་སྨད་ཀྱི་ཆོས་གྲྭ་རྣམས་སུ་མང་ཇ་འགྱེད་བཅས་རྒྱ་ཆེར་བསྒྲུབས། དགོངས་རྫོགས་དངོས་གཞིའི་ཉིན་སྐུ་ཆས་དྲག་ཁ་གང་ཡོད་རྗེ་བཙུན་རིན་པོ་ཆེར་ཕུལ། གཞན་བླ་མ་སློབ་དཔོན་དགེ་འདུན་གྱི་སྡེ་དེར་ཚོགས་ཐམས་ཅད་ལ་འབུལ་བའི་དངོས་པོ་བསམ་གྱིས་མི་ཁྱབ་པ་ཕུལ་ཏེ། ཐུགས་ཀྱི་དགོངས་པ་ཡོངས་སུ་བསྐོངས་པར་མཛད་དོ།།
༈ འགྲོ་བློའི་རེ་བ་ཡོངས་སུ་སྐོང་ལ་དཔག་བསམ་ཤིང་ཡང་མིང་གི་ཟོལ། །ཡིད་ཀྱི་གདུང་བ་འཕྲོག་པར་བྱེད་ལ་ལྷོ་ཕྱོགས་མེ་ཡང་ཟིལ་གྱིས་མནན། །ཀུན་ལ་མཁྱེན་བརྩེའི་བསིལ་ཟེར་འགྱེད་ལ་འོད་དཀར་ཅན་ལ་ཐ་མི་དད། །དེ་ཕྱིར་མཛད་པའི་ཆ་ཤས་འགའ་ལའང་དཔེ་དང་འགྲན་ཟླས་དབུལ་བར་གྱུར། །སྙིང་རྗེའི་བདུད་རྩིའི་རང་བཞིན་ཟླ་བ་དེ། །འཛམ་གླིང་གདུལ་བྱའི་ཀུ་མུད་བཞད་མཛད་ནས། །ལྷོ་གླིང་མཛད་པའི་ཆུ་མཐོང་རྫོགས་སོ་ཞེས། །ནུབ་ཕྱོགས་བདེ་བ་ཅན་དེར་གཤེགས་པར་རྩོམ། །དེ་ཚེ་དེ་ཡི་ལྷ་ཚོགས་མཁའ་འགྲོའི་ཚོགས། །ནམ་མཁའ་གང་བའི་འཇའ་ཚོན་གདུགས་མཛེས་དང་། །མེ་ཏོག་ཆར་དང་པི་ཝཾ་སོགས་ཐོགས་ནས། །སྤྱན་འདྲེན་སླད་དུ་ཞིང་འདིར་ལྷགས་པར་གྱུར། །འགྱུར་མེད་རྡོ་རྗེའི་དངོས་ཀྱང་འགའ་ཞིག་གིས། །རྟག་པར་འཛིན་པའི་བློ་མུན་འཇོམས་སོ་ཞེས། །རབ་ཞིའི་ཉི་མ་འབུམ་གྱི་གཟི་བྱིན་ལ། །མཆོག་ཏུ་བཞུགས་པའི་ཏིང་འཛིན་མངོན་དུ་མཛད། །དེ་ཚེ་ཞིང་འདིའི་སྐྱེ་དགུ་ལྷར་བཅས་ལ། །མྱ་ངན་མེ་ལྕེས་སྙིང་གི་དངོས་བསྲེགས་ཤིང་། །མཆོད་པའི་དུད་སྤྲིན་འཇའ་ཚོན་སྣ་ལྔ་རུ། །འཐུལ་བས་ཕྱོགས་ཀྱི་ཡངས་པ་འགེངས་པར་བྱས། །ཆོས་དབྱིངས་གདོད་མའི་ནམ་མཁའ་རྙོག་བྲལ་ལ། །སྤྲུལ་པའི་ཟླ་ཚེས་འགོག་པ་མེད་འཆར་བས། །བདག་ཅག་གདུལ་བྱའི་བློ་མཚོར་བརྙན་པའི་གཟུགས། །ཅིར་ཡང་རྩོལ་ཞེས་གསོལ་གདབ་དབྱངས་སུ་ཚེར། །འགའ་ཞིག་བླ་མ་དམ་པ་གྲུབ་པའི་དབང་། །འདི་ལ་གཤེགས་དང་བཞུད་པ་མི་མངའ་ཡང་། །རང་ཅག་བློ་ཡི་མེ་ལོང་རྙོག་པ་ལ། །འདི་ལྟར་སྣང་འདི་བྱིས་པའི་བློ་ཞེས་སྨྲ། །
དེ་ནས་སྨོན་གྲོ་ནས་ཞལ་ངོ་རྣམས་ཀྱིས་གདུང་རྟེན་གསེར་ཟངས་ལས་གྲུབ་པ་ཐོག་སོ་ཙམ་གྱི་ཚད་ལོངས་བ། བལ་པོ་བཟོ་བོ་མཁས་པས་བཞེངས་ཏེ། གཟུངས་རྫོགས་ཕུན་སུམ་ཚོགས་པ་ཕུལ། རྡོ་རྗེ་འཛིན་པ་མང་པོས་རབ་ཏུ་གནས་པ་བགྱིས་ཏེ། འདུ་ཁང་ཆེན་མོར་མཆོད་པའི་ཡུལ་དང་ཚོགས་གསོག་པའི་རྟེན་དུ་བཞུགས་སོ། །དེ་ལྟར་ན་རྗེ་བཙུན་བླ་མ་མཆོག་འདི་གཞོན་ནུ་ནས་རབ་ཏུ་བྱུང་། ཐོས་བསམ་མཛད། རྗེ་བཙུན་ཐམས་ཅད་མཁྱེན་པའི་ཐུགས་སྲས་ཀྱི་གཙོ་བོར་གྱུར། དེ་བརྗོད་འདོད་ཙམ་ཡིན་མིན་ནི། རྗེ་གོང་མའི་རྣམ་ཐར་རྣམས་ལ་བལྟས་པས་ཤེས་པར་ནུས། གཙོ་བོར་སྒོམ་པ་ལ་ཐུགས་གཞོལ་དངོས་པོ་ལ་འཛིན་པ་མི་མངའ། ཚུལ་ཁྲིམས་ཡོངས་སུ་དགགནོད་བྱེད་ལ་བཟོད་པ་ཙམ་དུ་མ་བཞག་གནོད་ལན་ཕན་པས་འཇལ་བ་སོགས་ཕ་རོལ་དུ་ཕྱིན་པ་དྲུག་ལ་སྤྱོད་པས། བྱང་ཆུབ་སེམས་དཔའི་སྤྱོད་པ་རླབས་པོ་ཆེ་སྐུ་ཉམས་སུ་བསྟར། ངེས་དོན་ཟབ་མོའི་ཆོས་འཁོར་གཙོ་བོར་བསྐོར། རྒྱུ་མཚན་དེས་ན་སྒྲུབ་སྡེ་ཇོ་ནང་ཡང་འཕེལ་རྒྱས་ཤིན་དུ་ཆེ་ཞིང་། སྒྲུབ་པ་མོ་གཙོ་བོར་གྱུར་པའི་སྒྲུབ་ཆེན་ཐུགས་དམ་གྱི་རྩལ་འབྱོངས་པ། ཉམས་རྟོགས་ཕུལ་དུ་བྱུང་བ་བསམ་གྱིས་མི་ཁྱབ་པ་བྱུང་སྟེ། ངེས་དོན་གྱི་བསྟན་པ་ཉི་མ་ཤར་བ་ལྟར་མཛད་པ་འདི་ནི་ལྷུན་གྱིས་གྲུབ་པ་དང་། རྒྱུན་མི་འཆད་པའི་འཕྲིན་ལས་སུ་གྱུར་ཞིང་། རྣམ་པར་ཐར་པའི་སྙིང་པོའོ། །
རིགས་བརྒྱའི་གཙུན་རྒྱན་འཇམ་མགོན་ཀུན་དགའི་མཚན་འཆང་ག ི། བྱིན་རླབས་རིན་ཆེན་སྣ་ལྔའི་སྲད་བུ་མདངས་གསལ་བ། །གང་ཐུགས་ཤེལ་གྱི་དཔལ་བེའུར་བཞུགས་པའི་མོད་ཉིད་ལ། །ཡེ་ཤེས་ཁ་དོག་སྣ་ལྔར་འབར་བའི་གཏམ་བཟང་པོ། །བསྒྲགས་པའི་དགེ་བས་བདག་དང་འགྲོ་བ་ཀུན། །དུས་འདི་ནས་བཟུང་བྱང་ཆུབ་སྙིང་པོའི་བར། ཁྱབ་བདག་བླ་མ་གང་དེས་རྗེས་བཟུང་ནས། །འབྲལ་བ་མེད་པར་ཆོས་ལ་སྤྱོད་པར་ཤོག །ཚུལ་ཁྲིམས་དག་པའི་ཉེ་བ་འཁོར་དང་ནི། །བྱང་ཆེན་སྤྱོད་ལ་ཀུན་ཏུ་བཟང་པོ་དང་། །རྒྱལ་བའི་ཆོས་ཚུལ་རྡོ་རྗེ་ཐེག་པའི་དོན། །འཛིན་ལ་གསང་བའི་བདག་པོ་དང་མཚུངས་ཤོག།ཀླུ་སྒྲུབ་ཡབ་སྲས་བཞེད་པའི་ལྟ་བ་དང་། །ཐོགས་མེད་མཆེད་པའི་རྒྱ་ཆེན་སྤྱོད་པའི་སྲོལ། །མཐུ་སྟོབས་དབང་ཕྱུག་བཞེད་པའི་རིམ་གཉིས་ཀྱིས། །རྒྱལ་བའི་བསྟན་པ་རྒྱས་པར་བྱེད་ནུས་ཤོག།ཚུལ་ཁྲིམས་དག་པའི་གཞི་ལ་ལེགས་གནས་ཤིང་། །སྡེ་སྣོད་རྒྱུད་སྡེའི་ཚིག་དོན་ཤེས་པ་དང་། །དེ་དོན་རྒྱུད་ལ་འབྱོར་བའི་ཉམས་ལེན་གྱིས། །དམ་ཆོས་ཚུལ་བཞིན་བསྒྲུབ་ལ་བརྩོན་པར་ཤོག །དེ་ནས་ལམ་ལྔ་ས་བཅུ་མ་ལུས་པ། །མོས་པའི་གོམས་སྟབས་གཅིག་གིས་བགྲོད་བྱས་ནས། །སྟོབས་བཅུ་མངའ་བ་གང་དེའི་གོ་འཕང་ཆེ། །བྱིན་རླབས་སྟོབས་ཀྱིས་མྱུར་དུ་ཐོབ་པར་ཤོག །ཇི་སྲིད་ཉི་མས་སྣང་བའི་བྱ་བ་བྱེད་པ་དང་། །བསིལ་ཟེར་བྱེད་པ་བདུད་རྩིའི་འོད་དཀར་སྤྲོ་བྱེད་པ། །དེ་སྲིད་རྣམ་ཐར་ཨུཏྤལ་བཞད་པའི་ཆུན་པོ་འདི། །དད་ལྡན་རྣམས་ཀྱི་རྣ་བའི་རྒྱན་དུ་གནས་གྱུར་ཅིག །ཅེས་རྗེ་བཙུན་བླ་མ་དོན་གྱི་སླད་དུ་མཚན་ནས་སྨོས་ཏེ་ཀུན་དགའ་དཔལ་བཟང་པོའི་ཞལ་སྔའི་རྣམ་པར་ཐར་པ་ངོ་མཚར་གསེར་གྱི་རྔ་བོ་ཆེ་ཞེས་བྱ་བ་འདི་ནི། རང་ཉིད་ཀྱང་མོས་རྟེན་དུ་རྣམ་པར་ཐར་པ་ཞིག་འབྲི་བསམ་ཡོད་པ་ལ། སླར་གཏིང་སྐྱེས་ནས་ས་སྐྱོང་མིའི་དབང་པོའི་གསུང་གིས་བསྐུལ་བས་རྐྱེན་བྱས་ཏེ། རྗེ་ཉིད་ཀྱི་སྐུའི་དབོན་གློ་བོ་མཁན་ཆེན་རིན་པོ་ཆེས་མཛད་པ་ལ་གཞི་བྱས། དེར་མི་གསལ་བ་ཅུང་ཟད་རྗེ་བཙུན་ཐམས་ཅད་མཁྱེན་པའི་རྣམ་ཐར་ནས་ཁ་བསྐངས། རང་ཉིད་ཀྱིས་མཐོང་ཐོས་སུ་གྱུར་པ་ཅུང་ཟད་ཀྱང་བསྣན་ཏེ་རྗེ་བཙུན་བླ་མ་དེ་ཉིད་ཀྱི་ཞབས་རྡུལ་སྤྱི་བོས་བླངས་ཤིང་། གསུང་གིས་བདུད་རྩིས་འཚོ་བའི་དགེ་སློང་ཀློག་པ་བ་དཔལ་ལྡན་ཤཱཀྱ་བསྟན་འཛིན་བློ་གསལ་རྒྱ་མཚོའི་སྡེ་ཞེས་པས་མཉན་ཡོད་གསེར་མདོག་ཅན་གྱི་ཆོས་གྲྭར་སྦྱར་བའོ།